মেয়ে আদিরাকে বরাবরই আড়ালে রেখেছেন রানি মুখোপাধ্যায় এবং আদিত্য চোপড়া। অন্য অনেক স্টার কিডের মতো নিয়ম করে আদিরার ছবি মিডিয়ায় দেখা যায় না। আর এ ব্যাপারে তাঁরা বেশ সতর্ক বলেই জানিয়েছেন নায়িকা। সম্প্রতি এক শো-এ হাজির হয়ে এ প্রসঙ্গে রানি বলেন, ‘‘আমি চাই আদিরা সাধারণ ভাবে বড় হোক। কোনও আলাদা অ্যাটেনশন ওকে দিতে চাই না। স্কুলেও আর পাঁচজন সাধারণ শিশুর মতোই ওর সঙ্গে আচরণ করা হোক, এটাই আমরা চাইব। সে কারণেই সারাক্ষণ ওর ছবি তোলা হোক তা আমি বা আদি কেউই চাই না।’’ ৯ ডিসেম্বর, ২০১৬-এ আদিরার প্রথম জন্মদিনে সোশ্যাল মিডিয়ায় তার ছবি প্রথম প্রকাশ্যে নিয়ে এসেছিলেন রানি নিজেই। পাপারাত্‌জিরা কোনও ভাবেই যাতে আদিরার কাছে পৌঁছতে না পারে সে দিকে কড়া নজর রাখেন রানি। স্টার কিডদের প্রতিদিন মিডিয়ায় ছবি বের হওয়া উচিত কিনা, তা নিয়ে প্রশ্ন উঠছে বলিউডের বিভিন্ন মহলে। সম্প্রতি অভিনেতা শাহিদ কপূরও জানিয়েছেন, তাঁর মেয়ে মিশাকে পাপারাত্‌জিদের থেকে আড়ালে রাখতে চান তিনি।